Þorsteinn V. Einarsson og Ragnar Karl Jóhannsson skrifa . Við viljum fjármagna og setja í forgang aðgerðir úr skýrslu starfshóps um bættan aðbúnað frístundaheimila . Forgangsröðum í þágu barna og fjölskyldna . Þó frístundaheimilin séu orðin óaðskiljanlegur hluti af skólastarfi og daglegu lífi reykvískra barna hefur mannekla sett svip sinn á þessa starfsemi eins og ýmsa aðra þjónustu er varða börnin okkar . Færri hafa komist að en vilja og biðlistar eru inn á frístundaheimili . Þetta er eitthvað sem verður að breyta : Við þurfum að tryggja meira fjármagn til frístundaheimilanna og gera starfsaðstæður starfsfólks þeirra betri . Við viljum forgangsraða í þágu barna og barnafjölskyldna . Starfið á frístundaheimilum Frístundaheimilin þjóna börnum á aldrinum 6 - 9 ára , og leika lykilhlutverk í félagsþroska og vinatengslum barna , sérstaklega í fyrsta og öðrum bekk . Starfsfólkið sem tekur á móti börnunum er til staðar til þess að hjálpa börnunum að þroskast í umhverfi sem endurspeglast meira af leik en gerist inn í kennslustofum . Börnin fá þjálfun í lýðræðislegum athöfnum og læra grundvallarreglur samfélagsins í gegnum leik . Enda er mikilvægt að læra að leika sér og nýta frítímann á uppbyggilegan hátt . Með skipulegum áhugatengdum verkefnum og frjálsum leik í bland þroskar starfið á frístundaheimilum tilfinninga - , félags - og siðferðisþroska barna . Þar kemur inn í fagþekking og skilningur starfsmanna á þroskaferli barnanna . Stöndum vörð um fagþekkinguna Þessi faglega þróun hefur átt sér stað undanfarin ár , en ennþá eru margir sem líta á frístundaheimilin sem einhverskonar daggæslu fyrir börn á skólaaldri . Þau séu í raun ekkert frábrugðin gæsluvöllum , en bara fyrir aðeins eldri aldurshóp . Foreldrar geti skilið börnin eftir sæmilega örugg um að þau komi sér ekki í nein stórfengleg vandræði eftir skóla . Mikið vatn hefur runnið til sjávar frá stofnun frístundaheimilanna og fagvitund frístundavettvangsins hefur þróast mikið undanfarin ár . Meðal annars hefur verið stofnuð sérstök námsbraut við Háskóla Íslands sem ber heitið Tómstunda - og félagsmálafræði , en sú námsbraut er í stöðugri þróun . Þaðan hafa 240 útskrifast en í dag eru ca 40 í grunnnáminu . Mikilvægt er að fagþekking frístundaheimila fái áfram að þróast og frístundaheimilin verði áfram undir forystu fagfólks í frítímanum . Frístundaheimilin til framtíðar Eins og svo margt annað sem við teljum sjálfsagða þjónustu sem við gætum ekki hugsað okkur að vera án eru frístundaheimili ekki lögbundin þjónusta sveitarfélagsins , en án þeirra væru ansi margir Reykvískir foreldrar í miklum vandræðum . Reykjavíkurborg þarf að hlúa enn betur að húsnæðiskosti frístundaheimilanna og starfsaðstæðum og launakjörum starfsfólks þeirra . Skýrsla starfshóps um bættan aðbúnað frístundaheimila skilaði af sér tillögum fyrir skömmu . Þær snúa um framtíð frístundaheimilanna og hvernig við náum að viðhalda áfram faglegu og metnaðarfullu starfi . Við vonumst til þess að fá tækifæri til að tryggja fjármagn í þessar aðgerðir og fylgja því eftir að frístundastarf fái að þróast áfram næstu áratugina . Við viljum að hagsmunir barnafjölskylda séu í forgangi í borgarstjórn á næsta kjörtímabili og þess vegna þurfum við ykkar stuðning í kosningum . Þorsteinn V. Einarsson deildarstjóri í frístundamiðstöð og grunnskólakennari skipar 3. sæti á lista Vinstri grænna í Reykjavík . Ragnar Karl Jóhannsson forstöðumaður á frístundaheimili og uppeldis - og tómstundafræðingur skipar 13. sæti á lista Vinstri grænna í Reykjavík .